**RELACION SHPEJGUES**

**PËR**

**PROJEKTLIGJIN “PËR DISA SHTESA DHE NDRYSHIME” NË**

**LIGJIN NR. 107 DATË 27.10.2016 “PËR PREFEKTIN E QARKUT”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projektligj ka për qëllim përmirësimin e ligjit nr.107/2016 “Për Prefektin e qarkut”, duke plotësuar disa mangësi që janë evidentuar, gjatë zbatimit të tij.

Për vetë rolin e rëndësishëm që ka prefekti i qarkut, si një nga institucionet kryesore, të cilës legjislacioni në fuqi i ngarkon përgjegjësi konkrete për bashkërendimin dhe koordinimin e bashkëpunimit të pushtetit vendor dhe institucionet qendrore në nivel vendor, këto rregullime të veçanta janë të domosdoshme. Pikërisht, ky projektligj do të garantojë përmirësimin e funksionimit të institucionit të prefektit të qarkut, duke forcuar rolin e tij në qark, pasi është i vetmi institucion administrativ që verifikon ligjshmërinë e akteve të miratuara nga organet e vetëqeverisjes vendore.

Nëpërmjet këtyre ndryshimeve do të bëhet e mundur rritja dhe forcimi i kontrollit dhe monitorimit të veprimtarisë së institucioneve qendrore në nivel vendor, si edhe kontrollit të jashtëm financiar në njësitë e vetëqeverisjes vendore, në emër të organeve të qeverisjes qendrore, për përdorimin e fondeve të kushtëzuara dhe/ose të deleguara që financohen nga buxheti i shtetit dhe/ose fondet e ndihmës së huaj, të alokuara te njësitë e vetëqeverisjes vendore.

Domosdoshmëria e ndryshimeve ligjore, për ligjin nr.107/2016 “Për Prefektin e qarkut” ka lindur si nevojë për të rritur efiçencen dhe konsolidimin e performancës së prefektit të qarkut, për ofrimin e shërbimeve me cilësore për një qeverisje gjithmonë e më pranë qytetareve, si dhe përforcimit të rolit tij në qark.

Nisur nga nevojat e krijuara, Ministria e Brendshme paraqet për miratim ndryshimin e ligjit nr.107/2016 “Për prefektin e qarkut”.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTEVE TË TJERA POLITIKE**

Ky projektligj është parashikuar në programin e përgjithshëm analitik të projektakteve që do të paraqiten për shqyrtim në Këshillin e Ministrave, për vitin 2021, për Ministrinë e Brendshme.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Përparësia e këtij projektligji është rritja e nivelit dhe veprimtarisë së prefektit të qarkut. Iniciativa ligjore për hartimin e ndryshimeve është nevojë dhe domosdoshmëri e adresimit të nevojave dhe qasjes ndaj ndryshimeve ligjore dhe administrative, të tilla si:

* Ligji nr.115/2014 “Për ndarjen administrativo-territoriale të njësive të qeverisjes vendore në Republikën e Shqipërisë”;
* Ligji nr.139/2015 “Për vetëqeverisjen vendore”;
* Rritja e cilësisë së shërbimeve që shteti u ofron qytetarëve;
* Rritja dhe fuqizimi i rolit të prefektit të qarkut në planifikimin dhe rregullimin hapësinor të territorit, si dhe mbrojtjen e mjedisit;
* Krijimi i kushteve të përshtatshme për të pasur një administratë cilësore;
* Monitorimi i standardeve të politikave të vetëqeverisjes vendore për sigurinë publike, arsimin, shëndetësinë etj.;
* Drejtimi i task-forcave të ngritura për problematikat të ndryshme.

Ligji nr.107/2016 “Për Prefektin e qarkut” ka si objekt rregullimin e marrëdhënieve të prefektit të qarkut me organet dhe institucionet e administratës shtetërore, me organet e njësive të vetëqeverisjes vendore, institucione qendrore në nivel vendor dhe me institucione të tjera shtetërore.

Disa nga problematikat kryesore të evidentuara nga zbatimi në praktikë i ligjit aktual janë: mos efektiviteti i duhur i kontrollit dhe monitorimit të politikave sektoriale të Këshillit të Ministrave në qark, për shkak të formës së raportimit të ushtrimit të veprimtarisë së tyre mujore, mosrealizimi i procedurës për emërimin dhe lirimin nga detyra të drejtuesve të degëve territoriale, problematikat në lidhje me përballimin e shpenzimeve për mbarëvajtjen e task-forcave, si dhe mosrealizimi i verifikimit të funksioneve e të përgjegjësive të deleguara nga pushteti qendror dhe përdorimin e fondeve të parashikuara për këto funksione.

Për këtë arsye, është vlerësuar e nevojshme të qartësohen detyrat dhe përgjegjësitë e prefektit të qarkut duke shtuar detyra të reja apo duke riformuluar disa prej tyre, si dhe përcaktimin e procedurave të kontrollit dhe monitorimit e marrjen e masave për zgjidhjen e problematikave në qark. Këto ndryshime do të bëjnë të mundur plotësimin e mangësive të ligjit aktual, duke sjellë si pasojë rritjen e pozitës dhe rolin më aktiv të prefektit të qarkut, që është dhe qëllimi i këtij projektligji.

1. **VLERËSIMI i LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ndryshimi i ligjit nr.107/2016 “Për prefektin e Qarkut”, i propozuar nga Këshilli i Ministrave është në përputhje me rendin juridik të brendshëm dhe nenin 114, së Kushtetutës së Republikës së Shqipërisë.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Projektligji, “*Për Prefektin e qarkut*”, nuk synon përafrimin me *acquis communautaire* të Bashkimit Evropian, ndaj edhe nuk ka vlerësim të shkallës së përafrimit.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji përbëhet në tërësi nga 17 nene, nëpërmjet të cilave bëhen disa shtesa dhe ndryshime në ligjin nr.107/2016 “Për prefektin e Qarkut”.

Në projektligjin e ri, parashikohet zgjerimi i misionit të prefektit të qarkut, si dhe përmbushja e detyrimeve për të garantuar sovranitetin, rendin kushtetues, shëndetin publik, kontrollin mbi territorin dhe mbrojtjen e mjedisit, zhvillimin ekonomik e social, në zbatim të programit politik të qeverisë në qark.Misioni i prefektit si përfaqësues i Këshillit të Ministrave është të kujdeset, të ndjekëdhe të marrë masa për plotësimin nga të gjitha institucionet në nivel qarku të detyrimeve që ata kanë për të garantuar sovranitetin, rendin kushtetues dhe shëndetin publik, etj.

Prefekti gjithashtu mbikëqyr, kontrollon dhe bashkërendon veprimtarinë e institucioneve qendrore në nivel vendor, si dhe koordinon veprimtarinë e tyre me njësitë e vetëqeverisjes vendore në qark. Është i vetmi institucion administrativqë verifikon ligjshmërinë e akteve të miratuara nga organet e vetëqeverisjes vendore.

Në projektligjin e hartuar parashikohet të shtohen disa detyra që kanë të bëjnë me veprimtarinë e prefektit të qarkut lidhur me verifikimin e ligjshmërisë së akteve të veprimtarisë së institucioneve qendrore në nivel qarku.

Për kryerjen e funksioneve në marrëdhënie me institucionet qendrore në nivel qarku, prefekti ushtron përgjegjësinë e kontrollit dhe monitorimit të masave për zbatimin e programit të Qeverisë dhe informon çdo gjashtë muaj institucionet qendrore. Ky lloj monitorimi nuk ka sjell efektet e pritshme nga ligji, për mbarëvajtjen dhe problematikat që duhet të zgjidhen në qark, në këtë mënyrë është e nevojshme që prefekti i qarkut të risë rolin monitorues në nivel vendor, duke informuar periodikisht institucionet qendrore për veprimtarinë e strukturave të tyre të varësisë, në qark.

Është forcuar roli i prefektit të qarkut në marrëdhëniet me organet e vetëqeverisjes vendore mbi verifikimin dhe kontrollin e përmbushjes së standardeve kombëtare dhe kritereve të përcaktuara për zbatimin e normave kombëtare.

Në projektligjin e hartuar janë shtuar përgjegjësitë kryesore të prefektit të qarkut duke kontrolluar dhe monitoruar afatet e zbatimit të projekteve sektoriale në qark, që zhvillohen me fonde të qeverisë qendrore apo fonde të kushtëzuara në bujqësi, arsim, shëndetësi, mjedis, rend publik, shërbim zjarrfikës, ndihmë dhe përkrahje sociale, turizëm dhe kulturë.

Në mbështetje të veprimtarisë së prefektit të qarkut janë përcaktuar kriteret mbi propozimin për emërimin dhe lirimin e nënprefekti për bashkitë, si dhe dokumentacioni përkatës, në bazë të propozimit të dy kandidaturave të propozuara nga prefekti i qarkut. Gjithashtu, në këtë projektligj është përcaktuar se, “Në rastet kur pozicionet e punës të prefektit të qarkut dhe të sekretarit të përgjithshëm janë vakant, ngarkohet njëri nga nënprefektët me funksionet dhe detyrat e prefektit deri në zëvendësimin e tij, me urdhër të ministrit përgjegjës për veprimtarinë e prefektit të qarkut”.

Prefekti me akte ligjore dhe nënligjore të veçanta drejton shtabe dhe task-forca dhe organizma në qark siç janë; për emergjencat civile dhe krizat, për energjinë elektrike, për luftën kundër kultivimit të lëndëve narkotike, luftën kundër trafikimit të qenieve njerëzore, për mbarëvajtjen e sezonit turistik etj. Lidhur me mbarëvajtjen e këtyre është parashikuar, që rast pas rasti prefektit të qarkut i kalohen mjetet dhe fondet e domosdoshme nga task-forcat qendrore për funksionimin e task-forcës vendore.

Për arritjen e qëllimeve të lartpërmendura, projektligji propozon shtimin dhe ndryshimin e disa neneve të ligjit aktual, si më poshtë:

Në nenin 1, të projektligjit janë përcaktuar disa shtesa dhe ndryshime në nenin 8, të ligjit aktual. Sipas këtyre ndryshimeve janë riformuluar dhe qartësuar disa prej detyrave të prefektit të qarkut lidhur me informimin periodik të institucioneve qendrore për veprimtarinë e strukturave të tyre të varësisë, në qark, si dhe kontrollin e tyre. Në pikën 1, është riformuluar shkronjat “g”, si dhe është shtuar shkronja “k” e cila ka të bëjnë me detyra të reja për prefektin për detyrimin e tij, për të kërkuar fillimin e procedurës së inspektimit në rast se konstaton shkelje ligjore, gjatë kryerjes së kontrolleve dhe monitorimeve apo shqyrtimit të ankesave, si dhe përcaktimin e mënyrës së kontrollit dhe monitorimit të zbatimit të politikave sipas urdhrit të ministrit përgjegjës sipas fushave përkatëse të përgjegjësisë”.

1. Shkronja “g” ndryshohet, si më poshtë vijon:

“Kontrollin dhe monitorin në nivel qarku, i realizimit të politikave, objektivave, standardeve kombëtare, si dhe afateve të zbatimit të projekteve sektoriale të Këshillit të Ministrave në bujqësi, arsim, shëndetësi, mjedis, menaxhimin e integruar të mbetjeve, pyje, rend publik, mbrojtje civile, shërbim zjarrfikës, ndihmë dhe përkrahje sociale, turizëm dhe kulturë. Mënyra, metodologjia e kontrollit në nivel qarku, të sa më sipër, bashkërendohet rast pas rasti mes ministrisë së Brendshme dhe ministrive të linjës dhe zbatohet nga Prefekti i Qarkut.”

Në këtë nen, kemi shtuar termin “standardeve kombëtare” dhe “mënyra, metodologjia e kontrollit në nivel qarku, të sa më sipër, bashkërendohet rast pas rasti mes ministrisë së Brendshme dhe ministrive të linjës dhe zbatohet nga Prefekti i Qarkut.”

Gjithashtu, për lehtësi procedurale, sugjerojmë që Prefekti i Qarkut të verifikojë realizimin e funksioneve e të përgjegjësive të deleguara nga pushteti qendror sipas aktit të delegimit dhe të bëj kontrollin administrativ të përdorimit të fondeve të parashikuara për këto funksione, fondet e kushtëzuara dhe/ose të deleguara që financohen nga qeverisja qendrore, sipas një udhëzimi të Ministrisë së Financës dhe Ekonomisë” dhe jo sipas parashikimit të mëparshëm me VKM.

Kjo në kuadër edhe të parashikimit ligjor përkatësisht neni 8, pika 1, të ligjit Nr. 68/2017 “Për financat e vetëqeverisjes vendore i cili shprehet:

1. Ministri i Financave është përgjegjës për hartimin dhe miratimin e rregullave, të standardeve e procedurave për menaxhimin financiar në nivel vendor.

Gjithashtu, pas shkronjës “j” shtohen shkronja “k”, me këtë përmbajtje:

“k. I kërkon inspektorateve në nivel vendor ose administratës së tatim-taksave fillimin e procedurës së inspektimit ndaj subjekteve publike ose private, kur ka informacion se ata kanë kryer shkelje të ligjeve dhe/ose akteve nënligjore.

Në nenin 2, të projektligjit janë përcaktuar disa shtesa në nenin 9, të ligjit aktual, konkretisht pas pikës 4, të nenit 9, “Marrëdhëniet e prefektit të qarkut me Këshillin e Ministrave, ministritë dhe institucionet e tjera qendrore” shtohen pikat 5 e 6 me këtë përmbajtje:

“5. Këshilli i Ministrave ose ministrat mund të transferojnë apo delegojnë, përgjegjësi, funksione apo kompetenca të tyre pranë Prefektit të Qarkut. Funksioni ose kompetenca që i transferohet apo delegohet prefektit të qarkut, shoqërohet kurdoherë me mjetet dhe burimet e nevojshme financiare për ushtrimin e tyre.

“6. Prefektët e qarqeve bashkëpunojnë me njëri-tjetrin në realizimin e përgjegjësive të tyre, përfshirë konsultimin dhe koordinimin e prioriteteve strategjike.

Në nenin 3, të projektligjit janë përcaktuar të bëhen shtesa dhe ndryshime në nenit 10, të ligjit aktual “Marrëdhëniet e prefektit të qarkut me degët territoriale” duke ndryshuar pikën 2 dhe duke shtuar pikat 3 e 4 me këtë përmbajtje:

Në nenin 10, “Marrëdhëniet e prefektit të qarkut me degët territoriale” bëhen shtesat dhe ndryshimet e mëposhtme:

1. Pika 2, ndryshohet me këtë përmbajtje:

“Degët territoriale që veprojnë në qark dërgojnë kopje të planit të zhvillimit, të projektbuxhetit, të strukturës, të organikës, programin vjetor të punës dhe informacion tre mujor te Prefekti i Qarkut”.

1. Pas pikës 2, shtohet pika 3 e 4 me këtë përmbajtje:

“3. Prefekti i Qarkut ushtron kontroll për çështjet që lidhen me ankesat e qytetarëve, zgjidhjen e mosmarrëveshjeve ndërmjet degëve territoriale për çështjet e task- forcave, si dhe për zbatimin e masave konkrete që lidhen me zbatimin e programit të qeverisë për degët territoriale që veprojnë në qark”.

“4. Prefekti i Qarkut për përfundimet e kontrollit dhe monitorimit të institucioneve qendrore në qark, sipas pikës 3 të këtij neni, informon ministrinë përgjegjëse të strukturës së kontrolluar dhe Kryeministrin”.

Në nenin 4, të projektligjit janë përcaktuar të bëhen shtesa dhe ndryshime në nenit 12, të ligjit aktual duke ndryshuar pikën 3, për marrjen informacion nga drejtori i policisë vendore për problemet e rendit, si dhe për çështjet që lidhen me task-forcën, ku ai është drejtues, si dhe monitoron dhe kontrollon zbatimin e masave. Gjithashtu janë shtuar pikat 5, 6 dhe 7 duke parashikuar:

1. Pika 3 ndryshohet, si më poshtë vijon:

“3. Kërkon dhe merr rregullisht informacion nga drejtori i policisë vendore për problemet e rendit, si dhe për çështjet që lidhen me task-forcat, ku ai është drejtues, si dhe monitoron dhe kontrollon zbatimin e masave për ruajtjen e rendit në qark”.

1. Pas pikës 4, shtohet pika 5, 6 dhe 7 me këtë përmbajtje:

“5. Drejtuesi i Policisë Vendore, informon Prefektin e Qarkut mbi shkallën e zbatimit të masave për ruajtjen e rendit, sipas përgjegjësive e detyrave të përcaktuara në aktet ligjore e nënligjore në nivel qarku.

“6. Planet e veprimit dhe masat për t’u marrë në rast organizimesh sportive dhe kulturore hartohen në konsultim dhe dakordësi me strukturat e mbrojtjes civile të Prefektit të Qarkut, në bashkëpunim dhe me strukturat e njësive të vetëqeverisjes vendore.

“7. Prefekti i qarkut, çdo tre muaj informon ministrinë përgjegjëse për rendin dhe sigurinë publike mbi bashkëpunimin me strukturat e Policisë së Shtetit në qark, si dhe shkallën e zbatimit të masave për ruajtjen e rendit nga strukturat e policisë”.

Në nenin 5, të projektligjit janë përcaktuar të bëhen shtesa dhe ndryshime në nenit 13, “Detyra në lidhje me strukturat e mbrojtjes” të ligjit aktual, duke bërë numërtimin rendor të nenit, si dhe shtohen pikat 2 dhe 3 me këtë përmbajtje:

“1. Në raste të veçanta, në përputhje me legjislacionin përkatës, Prefekti i Qarkut i drejtohet ministrit të Mbrojtjes për angazhimin e njësive të Forcave të Armatosura dhe kërkon mbështetje për përballimin e detyrave me karakter civil dhe në veçanti në përballimin e situatave të emergjencave civile e të krizave.

“2.Prefekti i Qarkut bashkërendon punën me strukturat e Forcave të Armatosura dhe organet e vetëqeverisjes vendore në qark, për plotësimin e detyrave në fushën e mbrojtjes civile.

“3.Prefekti i Qarkut koordinon marrjen e masave nga strukturat e Forcave të Armatosura në lidhje me kapacitet operacionale të deklaruara në Planin Kombëtar të Emergjencave Civile, që veprojnë në nivel qarku, me qëllim plotësimin e detyrave me karakter civil që u ngarkohen atyre nga autoritetet e drejtimit dhe komandimit, sipas legjislacionit në fuqi.

Në nenin 6, të projektligjit janë përcaktuar të bëhen shtesa në nenin 14, “Propozimi dhe drejtimi i task-forcave dhe organizmave të përkohshëm” të ligjit aktual duke parashikuar se, rast pas rasti prefektit të qarkut i kalohen mjetet dhe fondet e domosdoshme nga task-forcat qendrore për funksionimin e task-forcës vendore, pra vetëm në rastet kur për task-forcën qendrore janë parashikuar fonde dhe mjete, do të kalojnë edhe te prefekti i qarkut për të përballuar task-forcën vendore.

Këto fonde do të akordohen nga fondet e buxhetit të shtetit vënë në dispozicion institucioneve qendrore për llogari të të cilave janë ngritur task-forcat qendrore në bazë të fushës së përgjegjësisë së tyre.

Në nenin 7, të projektligjit janë përcaktuar të bëhen shtesa dhe ndryshimi në nenit 16, “Verifikimi i ligjshmërisë së akteve” të ligjit aktual. Nëpërmjet këtyre ndryshimeve është parashikuar që të hiqet togfjalëshi “...pa penguar zbatimin e tyre....” me qëllim që nuk mund të filloj ekzekutimi i akteve normative nga organet e vetëqeverisjes vendore pa përfunduar verifikimi i ligjshmërisë nga prefekti i qarkut brenda 10 ditë pune. Gjithashtu është përcaktuar se nëse akti i depozituar te prefekti i qarkut nuk është me karakter normativ, prefekti i qarkut nuk shprehet për ligjshmërinë e tij, por e kthen atë.

Në nenin 8, të projektligjit janë përcaktuar ndryshime në nenit 17, “Verifikimi i ligjshmërisë së akteve” të ligjit aktual, lidhur me aktet që nuk janë depozituar pranë prefektit të qarkut sipas procedurës së nenit 16 të këtij ligji, prefekti informon ministrin përgjegjës për çështjet vendore dhe i kërkon pezullimin e ekzekutimit të aktit njësisë të vetëqeverisjes vendore dhe pavlefshmërinë e tyre në gjykatën kompetente për çështjet administrative në rast se njësia e vetëqeverisjes vendore nuk merr masa për vendosjen në ligjshmëri të aktit normativ.

Në nenin 9, të projektligjit janë përcaktuar ndryshime të pikës 1, të nenit 18, “Verifikimi i përgjegjësive të deleguara”, të ligjit aktual, sipas parashikimeve të mëposhtme:

1. Prefekti i Qarkut verifikon realizimin e funksioneve e të përgjegjësive të deleguara nga pushteti qendror sipas aktit të delegimit dhe bën kontrollin administrativ të përdorimit të fondeve të parashikuara për këto funksione, fondet e kushtëzuara dhe/ose të deleguara që financohen nga qeverisja qendrore, sipas një udhëzimi të Ministrisë së Financës dhe Ekonomisë”.

Në ligjin aktual prefekti ka gjithashtu detyrim për të verifikuar realizimin e funksioneve dhe përgjegjësive të deleguara nga pushteti qendror dhe përdorimin e fondeve të parashikuara për to, duke mos cenuar autonominë e pushtetit vendor dhe të kufizohet vetëm në funksionet në fjalë. Në ndryshimet që i është bërë kësaj pike, janë qartësuar detyrat dhe përgjegjësitë e prefektit, pra e drejta e kontrollit dhe limitet deri ku shkojnë këto përgjegjësi duke i specifikuar ato.

Në nenin 10, të projektligjit janë përcaktuar ndryshime në nenin 19, “Shqyrtimi i ankesave dhe zgjidhja e konflikteve” të ligjit aktual, duke shtuar pikën 4 me këtë parashikim:

“4. Me kërkesë të prefektit te qarkut, institucionet e përmendura në pikën 3, i dërgojnë të dhëna statistikore për ankesat e paraqitura pranë tyre.

Në nenin 11, të projektligjit janë përcaktuar shtesa në nenin 20, “Vendimmarrja” të ligjit aktual, duke shtuar pikën 5 me këtë përmbajtje:

“5. Në zbatim të përgjegjësive sipas këtij ligji, Prefekti i Qarkut miraton urdhra për krijimin e grupeve të punës të përbashkëta të administratës së tij me inspektoratet në qark, sipas rastit, për trajtimin e ankesave, kërkesave ose peticioneve për shkelje të pretenduara prej subjekteve publike apo private në territorin e qarkut. Në rast të konstatimit të shkeljes, inspektorati merr masë administrative sipas legjislacionit në fuqi”.

Në nenin 12, të projektligjit janë përcaktuar ndryshime në nenin 21, “Administrata e prefektit të qarkut dhe burimet e financimit” të ligjit aktual, duke shtuar pikat 7, 8 e 9, me këtë përmbajtje:

“7. Ministria përgjegjëse për veprimtarinë e Prefektit të Qarkut, me kërkesë të Prefektit të Qarkut, për detyra suplementare që rrjedhin nga taks - forcat ose detyrime të tjera të transferuara pranë tij, i kërkon Ministrisë së Financave dhe Ekonomisë të miratojë fonde shtesë dhe punonjës me kontratë për institucionin e Prefektit të Qarkut”.

“8. Rregullorja tip e funksionimit të administratës së Prefektit të Qarkut miratohet me urdhër të ministri përgjegjës për veprimtarinë e Prefektit të Qarkut”.

“9. Detyrat e administratës së Prefektit të Qarkut, miratohen me urdhër të Kryeministrit, me propozim të ministrit përgjegjës për veprimtarinë e Prefektit të Qarkut”.

Në nenin 13, të projektligjit janë përcaktuar ndryshime në fund të pikës 2, të nenit 22 “Nënprefekti” të ligjit aktual, shtohet fjalia “Propozimi për emërimin bëhet me 2 (dy) kandidatura”.

Gjithashtu, në nenin 22 “Nënprefekti” pas pikës 4, shtohen pikat 5 e 6 me këtë përmbajtje:

“5. Në rastet kur pozicioni i punës së Prefektit të Qarkut është vakant, ngarkohet njëri nga Nënprefektët me funksionet dhe detyrat e prefektit deri në zëvendësimin e tij, me urdhër të ministrit përgjegjës për veprimtarinë e prefektëve të qarqeve.

“6. Në rastet kur pozicionet e punës së Prefektit të Qarkut dhe Nënprefektëve janë vakant, ngarkohet Sekretari i Përgjithshëm i Institucionit të Prefektit të Qarkut, me funksionet dhe detyrat e prefektit deri në plotësimin e njërit prej pozicioneve më lartë.

Në nenin 14, të projektligjit është ngarkuar Ministria e Financave dhe Ekonomisë të nxjerrë udhëzim në zbatim të pikës 1, të nenit 19, brenda 6 muajve nga hyrja në fuqi e këtij ligji.

Ngarkohet ministri i Brendshëm për nxjerrjen e rregullores tip, brenda 1 viti nga hyrja në fuqi e këtij ligji.

Në nenin 15, të projektligjit është përcaktuar që këto ndryshime të ligjit hyjnë në fuqi 15 ditë pas botimit në Fletoren Zyrtare.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij ligji ngarkohet Këshilli i Ministrave, Ministri i ngarkuar për veprimtarinë e prefektëve të qarqeve dhe prefektët e qarqeve.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektligj është hartuar nga Grupi i Punës i ngritur për këtë qëllim nga Ministria e Brendshme.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky projektakt nuk parashikon efekte financiare në buxhetin e shtetit.

**M I N I S T R I**

**BLEDAR ÇUÇI**